Sag C-126/15

Europa-Kommissionen

mod

Den Portugisiske Republik

»Traktatbrud – punktafgifter på cigaretter – direktiv 2008/118/EF – forfald – tid og sted for afgiftens forfald – afgiftsmærker – fri bevægelighed for punktafgiftspligtige varer – tidsbegrænsning for markedsføring og salg af cigaretpakninger – proportionalitetsprincippet«

Sammendrag – Domstolens dom (Femte Afdeling) af 29. juni 2017

Fiskale bestemmelser – harmonisering af lovgivningerne – punktafgifter – direktiv 2008/118 – punktafgifternes forfald – betingelser for punktafgiftens forfald – national lovgivning, der har til formål at forhindre, at der overgår uforholdsmæssige mængder cigaretpakninger til forbrug ved udgangen af året i forventning om en forhøjelse af afgiftssatsen – tidsbegrænsning for markedsføring og salg af cigaretpakninger – lovlig – foranstaltning, der finder anvendelse i mangel af forhøjelse af afgiftssatsen – tilsidesættelse af proportionalitetsprincippet

(Rådets forordning nr. 2008/118, 31. betragtning og art. 9, stk. 1, art. 11 og art. 39, stk. 3, første afsnit)

En medlemsstat tilsidesætter sine forpligtelser i henhold til artikel 9, stk. 1, i direktiv 2008/118 om den generelle ordning for punktafgifter og om ophævelse af direktiv 92/12 og proportionalitetsprincippet ved at give mulighed for, at cigaretpakninger, der er overgået til forbrug i et givet regnskabsår, ikke længere kan markedsføres og sælges til offentligheden efter udgangen af den tredje måned i det følgende år, når der ikke er nogen afgiftssatsforhøjelse på disse varer med virkning i nævnte følgende år.

Bekæmpelsen af skattesvig, skatteunddragelse og eventuelt misbrug er således et mål, der forfølges med direktiv 2008/118, således som det fremgår af 31. betragtning hertil samt af direktivets artikel 11 og artikel 39, stk. 3, første afsnit. Overgange til forbrug af uforholdsmæssige mængder cigaretpakninger i forventning om en fremtidig forhøjelse af afgiftssatsen udgør imidlertid et form for misbrug, som medlemsstaterne har ret til at forhindre med passende foranstaltninger. For så vidt som artikel 9, stk. 1, i direktiv 2008/118 henviser til den nationale lovgivning, der var gældende på det tidspunkt, hvor punktafgiften forfalder, for at fastlægge betingelserne for punkafgiftens forfald og punkafgiftssatsen, indebærer en sådan ret, som medlemsstaterne er indrømmet, nødvendigvis, at de har mulighed for at træffe sådanne foranstaltninger.

Medlemsstaterne skal dog ved udøvelsen af de beføjelser, de er tillagt i henhold til EU-retten, overholde de almindelige retsprincipper, herunder bl.a. proportionalitetsprincippet. Dette kræver, at medlemsstaterne anvender midler, som – idet de gør det muligt effektivt at nå det mål, der forfølges med national ret – ikke går ud over, hvad der er nødvendigt, og gør det mindste indgreb i de af den pågældende EU-lovgivning opstillede formål og principper. En national lovgivning, der har til formål at forhindre, at der overgår uforholdsmæssige mængder cigaretpakninger til forbrug ved udgangen af året i forventning om en forhøjelse af afgiftssatsen, er passende til at nå de legitime mål, som er bekæmpelse af skattesvig og skatteunddragelse samt beskyttelse af den offentlige sundhed. Den bidrager desuden til at sikre en sund konkurrence. For så vidt som en sådan foranstaltning finder anvendelse i alle tilfælde, herunder i tilfælde af, at afgiftssatsen nedsættes eller forbliver uændret, lader den ikke til at være nødvendig for at nå de tilsigtede formål. Disse kunne således nås på en mindre indgribende og stadig passende måde, hvis foranstaltningen kun finder anvendelse i tilfælde af punktafgiftsforhøjelse på cigaretter.

(jf. præmis 59-62, 64, 67, 68, 78, 79 og 99 samt domskonkl.)